P6_TA(2004)0066

Elefántcsontpart

Európai parlamenti állásfoglalás az elefántcsontparti helyzetről

Az Európai Parlament,

- tekintettel az Elefántcsontparttal kapcsolatos korábbi állásfoglalásaira,

- tekintettel a 2000. június 23-án Cotonou-ban aláírt AKCS-EK partnerségi megállapodásra,

- tekintettel az elefántcsontparti konfliktus valamennyi részes fele által 2003. január 24-én aláírt linas-marcoussisi megállapodásra,

- tekintettel a konfliktusban részes felek által 2004. július 30-án aláírt III. Accra megállapodásra, mely egyértelmű ütemtervet határozott meg a linas-marcoussisi megállapodás végrehajtására és különösen a politikai reform és a leszerelési, demobilizációs és reintegrációs folyamat tekintetében a szabad és átlátható választásokra való felkészítés érdekében 2005-ig,

- tekintettel az Elnökség 2004. november 7-i, az Európai Unió nevében tett nyilatkozatára,

- tekintettel a Nyugat-Afrikai Államok Gazdasági Közössége (ECOWAS) és az EU 2004. november 8-i közös nyilatkozatára az elefántcsontparti helyzetről,

- tekintettel az Afrikai Unió Béke és Biztonsági Tanácsa 19. ülésének 2004. november 8-i közleményére,

- tekintettel Kofi Annan ENSZ főtitkár 2004. november 9-i nyilatkozatára,

- tekintettel az afrikai államfők által november 12-én Abujában elfogadott állásfoglalásra, valamint az ENSZ Biztonsági Tanácsa által november 15-én egyhangúlag elfogadott 1572. határozatra,

- tekintettel eljárási szabályzata 115. cikkének (5) bekezdésére,

A. mivel az elefántcsontparti kormány 2004 november 4-én megszegte a tűzszüneti megállapodást azáltal, hogy légi támadást indított a lázadók ellen Bouakéban és Korhogóban az északi bizalmi övezetben,

B. mivel november 6-án a kormányerők repülőgépe francia békefenntartó erőket bombázott a térségben, megölt 9 és megsebesített 31 embert, melynek következtében a franciák elpusztították az ország légierejének jelentős részét, mely ahhoz vezetett hogy a kormánybarát fegyveresek Abidjan utcáira vonultak, külföldieket zaklattak és félemlítettek meg, francia iskolákat gyújtottak fel, és francia tulajdont fosztogattak,

C. mivel a francia erők és az ENSZ elefántcsontparti békemissziója (UNOCI) - összesen körülbelül 10000 katona - tartja ellenőrzése alatt a bizalmi övezetet, és felhatalmazásuk van arra, hogy minden eszközt bevessenek ellenséges cselekmények megakadályozására,

D. mivel nyolc ellenzéki újságot tiltottak be az elefántcsontparti hatóságok, számos magántulajdonban lévő újságot fosztottak ki és rongáltak meg kormánybarát fegyveresek és a nemzetközi rádióadásokat szabotálták, és mivel az állami tulajdonú rádió és televízióadások etnikai alapú erőszakra és idegengyűlöletre buzdítják a lakosságot, a külföldi állampolgárok tömeges kivándorlását kiváltva,

E. mivel az Elefántcsontparton kialakult bizonytalan helyzet régóta fennálló és mélyen gyökerező okokra, köztük a gazdasági és társadalmi helyzet romlására vezethető vissza,

F. mivel a folyamatos erőszak súlyos következménnyel jár az országban fennálló amúgy is súlyos humanitárius helyzetre, és közel egy millió elefántcsontparti függ a nemzetközi humanitárius segélyektől, mert számos humanitárius missziót felfüggesztettek, és mivel az erőszak és az elefántcsontpartiak tömeges kilakoltatásának növekvő veszélye destabilizálhatja a tágabb nyugat-afrikai régiót, különösen Libériát,

G. mivel az elégtelen nemzetközi források súlyosbítják a humanitárius válsághelyzetet,

H. mivel a lázadó fegyveres erők 2004. október 15-ig történő lefegyverzése a III. Accra megállapodásban előírtakkal ellentétben még nem történt meg,

I. mivel a III. Accra megállapodásnak sem a politikai reformokra, sem a fegyveresek lefegyverzésre megszabott határidejét nem tartották be a konfliktusban részes felek,

J. mivel az ország újraegyesítése nélkül nem lehetséges sem népszavazás, sem pedig szabad és tiszta választások kiírása,

K. mivel az emberi jogokkal, a demokratikus elvekkel és a jogállamisággal kapcsolatos kötelezettségvállalásokat, tehát a cotonoui megállapodás lényeges pilléreit nem tartották tiszteletben,

L. mivel, köszönhetően Mbeki dél-afrikai elnök közvetítésének, új diplomáciai fejezet kezdődött Dél-Afrikában annak érdekében, hogy a válságra politikai megoldást találjanak,

1. üdvözli a Biztonsági Tanácsnak az afrikai államfők 2004. november 12-i ülésén elfogadott állásfoglalást követő határozatát az azonnali fegyverembargó bevezetéséről, amely, hacsak a szembenálló felek nem a megállapodás alapján járnak el, rendelkezik a pénzintézeti számlák befagyasztásáról és azon személyek külföldre utazásának megtagadásáról, akik továbbra is fenyegetik a békefolyamatot és az országon belüli megbékélést, valamint követeli, hogy az elefántcsontparti hatóságok vessenek véget a rádió és televízióadásokban tapasztalható gyűlöletkeltésnek, intoleranciának és erőszaknak;

2. megemlékezik a tűzszüneti megállapodás megszakítása után nemrégiben kialakult helyzet minden áldozatáról, kifejezi együttérzését az elefántcsontparti, afrikai és francia áldozatok családja felé, sajnálatát fejezi ki az őket, főleg a nőket ért erőszak miatt, elítéli az erőszakot, az idegengyűlölet és a fosztogatást, és kéri Elefántcsontpart kormányát, hogy vessen véget a jogtalanságoknak, és ne hagyja büntetlenül az értelmi szerzőket és felbujtókat sem;

3. sürgeti a konfliktusban részes valamennyi felet, hogy:

- azonnal vessen véget a katonai tevékenységeknek és az ellenséges cselekményeknek,

- állítsa le a polgári személyek, köztük a humanitárius szervezet dolgozóinak célba vételét és az azok elleni támadásokat, függetlenül azok etnikai, nemzeti vagy vallási hovatartozásától,

- álljon el a gyűlöletre és az erőszakra való felbujtástól és tegyen lépéseket annak megakadályozására,

- ismételten kötelezze el magát a párbeszéd és a tárgyalások mellett, illetve tartsa tiszteletben, és hajtsa végre kötelezettségvállalásait;

4. üdvözli Thabo Mbeki dél afrikai elnök az Afrikai Unió és az ECOWAS általi megbízatását a konfliktusban részes felek közötti közvetítésre és az Afrikai Unió részvételét az elefántcsontparti válság politikai megoldására, és teljes támogatásáról biztosítja az Afrikai Uniót és a ECOWAS-t, hogy az ENSZ-szel együttműködve gyors és tartós megoldást találjanak a jelen válságra;

5. sajnálatát fejezi ki amiatt, hogy jelenleg a békefenntartó erők összetételében egyes nemzetiségek nincsenek a kellő mértékben képviselve;

6. felhívja az Európai Unió tagállamait, hogy aktívan működjenek közre az ENSZ és Franciaország által biztosított békefenntartó küldetés támogatásában, és sajnálatát fejezi ki, hogy a Licorne misszió, melyet kizárólag francia erők biztosítottak nem rendelkezett európai összetétellel;

7. elítéli az ellenzéki pártok és újságok ingatlanjainak elpusztítását és a külföldi rádióadók megrongálását;

8. felhívja Elefántcsontpart kormányát és az "Új Erő" képviselőit, hogy hajtsák végre a III. Accra megállapodást, és hozzanak meg minden szükséges intézkedést a jogállamiság és az emberi jogok védelme illetve megőrzése érdekében;

9. felhívja a Tanácsot, hogy a konfliktus-megelőzés érdekében foglakozzon a válság mélyreható, különösen a gazdasági és társadalmi okaival, és támogassa az Afrikai Unió békefenntartó erőinek bevetését, a EDF "béke előmozdítása" keretében; felhívja az Európai Uniót és a nemzetközi közösséget, hogy növelje az elefántcsontparti humanitárius segélyek forrásait, amint a körülmények lehetővé teszik a kibővített műveleteket, melyekre nagy szükség van;

10. ezzel összefüggésben felhívja a Tanácsot, hogy vegye fontolóra az EU és Elefántcsontpart közötti konzultációkat a cotonoui megállapodás 9. és 96. cikke alapján;

11. Utasítja elnökét, hogy továbbítsa ezt az állásfoglalást a Bizottsághoz, a Tanácshoz, valamint az ENSZ, az Afrikai Unió és az ECOWAS főtitkáraihoz, továbbá Elefántcsontpart elnökéhez és kormányához.

--------------------------------------------------